KISKŐRÖS VÁROS POLGÁRMESTERE

ELŐTERJESZTÉS

(sürgősséggel a Képviselő-testület 2023. szeptember 20-i ülésére)

TÁRGY:
AJÁNLATKÉRÉS SZEMÉLYSZÁLLÍTÁSI SZOLGÁLTATÁS                 BIZTOSÍTÁSÁHOZ

Kiskőrös Város Önkormányzata 2018. december 18-án kelt közszolgáltatási szerződést kötött a Kőrös Tanker Kft.-vel (6200 Kiskőrös, Petőfi S. út 112.) az autóbusszal végzett helyi menetrend szerinti személyszállítás ellátására.

A személyszállítás városunkban az elmúlt időszakban folyamatosan működött, megteremtve ezzel a helyi tömegközlekedés lehetőségét. A járatok meghatározott menetrend szerint, ill. a kijelölt útvonalon közlekednek. A menetrend a lakosság igényeihez történő módosításokkal kerültek kialakításra. 

Tekintettel arra, hogy a közszolgáltatási szerződés időtartama 2023. december 31-én lejár, a szolgáltatás további biztosításához új eljárás lefolytatása, ill. új közszolgáltatási szerződés megkötése szükséges a vonatkozó jogszabályi előírás értelmében. 

A 2012. évi XLI. törvény 24.§ (1) bekezdése szerint pályázat kiírás mellőzésével, nyilvános ajánlatkérésen alapuló eljárás keretében bízható meg a közlekedési szolgáltató, ha az ellátásért felelős által igényelt közszolgáltatás egyetlen járatra, vagy vonalra korlátozódik és a szolgáltató ellentételezésre – ide nem értve a szociálpolitikai menetdíj-támogatást- nem válik jogosulttá.
Jelenleg is egy vonalra korlátozódik a közszolgáltatás, továbbá az önkormányzat a szolgáltatónak ellentételezést nem nyújt, ezért az egyszerűsített eljárás kiírásának megvannak a jogszabályi feltételei.

Az előterjesztés sürgősséggel kerül benyújtásra, mert a jelenlegi szerződés hamarosan lejár, ezért minél előbb szükséges a nyilvános ajánlati felhívást meghirdetni.
A fentiek alapján javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2023. szeptember 18.

Domonyi László s.k.,

polgármester

Határozat-tervezet

1. A Képviselő-testület egyetért a Kiskőrös Város közigazgatási területén autóbusszal végzett személyszállítás fenntartásával, ill. a szolgáltatásnak a következő években történő biztosításával.

2. A Képviselő-testület felhatalmazza a polgármestert, hogy a személyszállítási szolgáltatásokról szóló 2012. évi XLI. törvény rendelkezései alapján a helyi szolgáltatás ellátására a közszolgáltató kiválasztásához szükséges nyilvános ajánlatkérésen alapuló eljárást folytassa le és a bírálatot követően a közszolgáltatóval a szerződést kösse meg.

Felelős: 
polgármester

Határidő: 
Közszolgáltatási szerződés megkötése 2023. december 22.

